Ақмола облысы, Ерейментау ауданы, Еркіншілік ауылы
Еркіншілік орта мектебінің қазақ тілі мен әдебиеті пәнінің мұғалімі
Тулегенова Бахытгуль Бекентаевна

**Абай мұрасының бүгінгі тәлім-тәрбиеге ықпалы**

 Қазақ халқының ұлы ақыны Абай Құнанбаев өзінің терең әдеби мұрасы арқылы бүгінгі күн талап-тілегіне сай келетін, яғни, халық педагогикасы мәселерімен үндес көптеген ағартушылық насихат қалдырды. Сондықтан да ақын жырлары қазақ халқының рухани қазынасына айналды. Мектептің алғашқы сыныптарынан-ақ жатталған. Абайдың жыр-маржандары адамның балалық, жастық, ержеткен, есейген жылдарында да жаңғырып, жақындай түседі. Абай жырларының ерекшелігі, өміршендігі, мәңгілігі – ол қай дәуірдің болсын қажетіне жарарлық қасиеттілігінде.

 Ұлы Абай тәрбие баланың дүниеге келген күнінен және оны өмірге әкелген ата-анасының іс-әрекетінен басталатының іс-әрекетінен басталатынын көрсетті. Ақынның ағартушылық ойларындағы ұстаздық көрегендігі оның отбасы тәрбиесіне байланысты пікірге осыдан тура бір ғасыр бұрын алдыңғы қатарлы озық үн қосуында.

 Ағартушы ақын баланың өмірді тануына, оның барлық қасиеттерінің дұрыс қалыптасуына бірден-бір жауапты адам ата мен ана деп білді. Сондықтан да тәрбие, ең алдымен, от басында, ес біле бастаған күннен басталуын ескертті. Баланың есі кіре көріп-білетіні – өз үйі, ата-анасы. Абай ата-ананың іс-әрекетіне олардың жеке бастарының моральдық қасиетіне терең талдау жасады. Кейбір ата-аналардың надандығын, жауапсыздығын жалпы тәрбиеге мән бермейтінін реалистік тұрғыдан қатты сынады. «Оныншы сөзінде» баланы бейбастақтық, бұзықтық, өтірікші, екіжүзділік, біруге бәле жабу, ұрлық, т.б. жағымсыз қасиеттің бәріне ата-аналар өздері «баулитынын» беттеріне басты. «Әне, оны берем, міне, мұны берем» деп, артынанан сөзінде тұрмай, баланы алдап үйрететінін немесе «боқта» деп жәбірлеуге, жамандыққа бейімдейтін, «пәленшенің баласы сатып кетеді» деп, сенімсіздікке, қу, сұм болуға баулитынын сынады. Мұнын бәрі ата-ананың өз бастарындағы тәжірибесіздігі, тәрбие жөнінде жақсылық пен жамандықты айыра білмейтін надандығы деп көрсетті. Кейде ата-аналардың, әсіресе, ересек жастағы балалардың ерекшілігін (мінез-құлық психологиясын) түсінбей, балалардың достық пен жолдастық қасиетіне теріс көз-қараспен киігетінін жөнсіз іс деп біледі. «Жігіттер, ойын арзан, күлкі қымбат» өлеңінде:

 *Жас бала әуел тату бола қалар,*

 *Ата-анадан жақын боп, ертіп олар,*

 *БІрін-бірі құшақтап, шуылдасып,*

 *Ойын тарқар кезінде ұрыс салар –*

Деп бала психологиясындағы табиғи көріністі тыңдаушыға жайып салады да:

 *Біреуі жылап барса үйге таман,*

 *Ата-анасы бұрқылдар одан жаман*

- деп, балалардың ойыны үстінде кездесетін ащы-тұщы қасиеттерін татуластыруға емес, қайта арандатуға негіз жасайтын ата-ананың болымсыз әрекетін лайықсыз деп көрсетті. Сондай-ақ «Бір дәурен кемді күнгі бозбалалық», «Қатыны мен Масақбай», «Баймағамбетке», «Ұяламын дегені көңіл үшін» өлеңдерінде ақын отбасы тәрбиесіндегі өз заманы көрінісін Салтыков-Щедринше өткір тілмен сынап, ішкен-жегеніне мәз болып, уақытын қамсыз-қарекетсіз өткізетін, баласының жақсы не жаман болуын тағдырына сілтей салатын әке-шешелердің күйкі тәрбиесінен құтылу үшін нұрлы ағартушылық жолды ұсынады.

Ақын отбасы тәрбиесінде, әсіресе, әкенің орнына ерекше мән береді. Баланың жас кезінен ержеткен шағына дейін әке ақылы, әкенің талап-тілегі жоғары болуын қалады. Сондықтан: «...Басында әке айтпаса ақыл-жарлық»... – деп, тәрбиелік насихатын толықтыра түсті.

 Ұлы Абайдың өз алдына дара ақындық мектебі болғанымен, балалардың сауат ашу ісіне араласқан жоқ. Бірақ өзінің «Қара сөздерінде» және көптеген өлеңдерінде балаларға білім берудің, ғылым игерудің мән-жайына жан-жақты тоқталады. Біз бұл шағын мақалада ақынның ересек балалар тәрбиесіндегі өміршең ойларын ортаға салмақпыз. Ақынның пікірінше, ең бастысы – білім алудың белгілі бір мақсаты болуы. Яғни бала білім алу жолына үлкен мұратпен, қызығушылықпен келуін құптайды. Сезімтал ақын балалардың алғашқы күндерде оқуға ынтасы болмайтының, бауыр басқан кәсібінен ойын әрекетінен ұзап шыға алмайтын күй кешейтінін ескертіп, кей жағдайда еріксіз болса да міндетті жағдайға төселдіру қажеттігін естен шығармайды. Бұл, әсіресе, осы кездегі 6 жасар бабалар психологиясына, немесе интернат балаларының алғашқы күндердегі іс-әрекетіне сай келеді.

 Ұлы ағартушы бұл жастағы бабалардың өз ана тілінде оқуын, құптайды, өйткені сол кездегі түсініксіз араб, парсы сөзімен жатталып оқылатын оқуды білім алу деп есептеген жоқ. Сондай-ақ ақын оқу мазмұны баланың түсінігіне сай, яғни бала түсіне алатын болуын құптайды. Абайдың аса бір көңіл бөлген мәселесі оқудың көрнекілігі. Ол оқуқұралының баланы қызықтыратындай, оқу мазмұныда баланы ынтықтыра жетелейтіндей болуын қалады. Сонымен бірге ересек жастағы балаға білім беретін ұстаздың сөзі жылы, ойы анық болуын, шәкіртін білім алуға еліктете алатын, оларды білімнің маңызына сендіре алатын нанымды сөйлей білетін білімді адам болуына мән береді. Оқытуда көрнекіліктің ерекшілігі жөнінде: «Егер бала оқуға қызықса, оны жеңіл меңгереді» деді.

 Ересек жастағы балаларды білімге баулуда Абай ойлары бүгінгі күн талабымен үйлеседі. Өйткені адам психологиясын әр тұсынан көре білетін Абайдай ұлы ұстаз ойлары күннен күнге жаңара, жасара түспек.

 Ересек мектеп жасындағы балалар психолгиясын Абай көзімен қарап, Абай көңілімен сөзіне білу оңай емес. Ақын жоғарыдағы ойын былай жалғастырады: «Баланың білімге қызығуының бір тетігі – оның білімнің пайдасын көре бастауы» дейді. Бұл Абай заманында баланың ата-анасынан, кейбір оқымаған замандастарынан озуы, хат жаза алуы т.б. Ал біздің заманымызда бұл ұғымның аясы өте кең.

 Ақынның ұлы орыс халқының оқу, өнер ғылымына ден қоюы, тілін құрметтеп, оны дүниенің кілтін ашатын құралға теңеуі тектен-тек емес. Сондықтан қазақ балалары орыс тілін екінші ана тілінде қабылдауын қалады. Ол-пікірін:

 *Орыс тілі, жазуы,*

 *Білсем деген таласы*

- деп қорытты. Бұл бүгінде шешімін тапқан мәселе.

 Ағартушы ақын ересек балалармен үлкендердің ара қатынасы жөнінде, яғни қарым-қатынас этикасын сақтауда тәрбиешілерге, ата-анаға және ұстазға жоғары талап қойды. Олар ересек балаларды оқытуда, тәрбиелеуде қорқытып-үркітпей үйреткенді қалады. Бала ұстазды, ата-ананы сыйламаса, оны зорлап сыйлатуға болмайтын: «Қорықпақ пен сүймек от пен су секілді, бір жерде жиылмайды, Адам сүйген адамының ғана ақылын ұғып, содан баһра алады. Қорқытып, ұрысып айтқан ақыл дарымайды» деп көрсетті. Осылайша үлкендер ересек балалармен қарым-қатынаста адамгершілік қалпын сақтап сыйласуын естен шығармады.

 Ұлы Абай балаларда үлкен адамгершілік қасиет еңбек әрекетінен басталатынын көрсетті. Абай үшін адамның адамдығы үлкен болсын, ересек болсын оның еңбегіне ғана байланысты.

 *Сақалын сатқан кәріден*

 *Еңбегін сатқан бала артық* – дейді ол.

 Реалист ақын халықтың , жалпы ортаның, үлкендердің жалқау, икемсіз, құлықсыздығын білімсіздіктен, еңбексіздіктен деп түйді. Сондықтан келер заман иелерін балаларын ерінбей-жалықпай білім алуға тәрбиелеуге, өз шаруасына ыждағатты болуға, адал-әділетті болуға шақырды. Адамды мұрат-мақсатқа жеткізетін, қарынды тоқ, көңілді шат ететін тек еңбек екенін:

 *Еңбек етсең ерінбей,*

 *Тояды қарның тіленбей –*

деген ойлары арқылы қорытты.

 Кемеңгер ақын өз шығармашылығында балаларды жаңа өмірдің басы деп қарап, өзінің бар жақсы ой-насихатын солардың бойына егуге арнады.